นายกรัฐมนตรี เชิญชวนประชาชนบำเพ็ญสาธารณประโยชน์ ทำความดีพัฒนาคูคลอง อุทิศถวายเป็นพระราชกุศล และเยี่ยมชมนิทรรศการ "อาสาปราบยุงลาย ควบคุมโรคไข้เลือดออก"
นายกรัฐมนตรี เชิญชวนประชาชนบำเพ็ญสาธารณประโยชน์ ทำความดีพัฒนาคูคลอง อุทิศถวายเป็นพระราชกุศล และเยี่ยมชมนิทรรศการ "อาสาปราบยุงลาย ควบคุมโรคไข้เลือดออก"

ก่อนการประชุมคณะรัฐมนตรี ที่ทำเนียบรัฐบาล พลเอก ประยุทธ์ จันทร์โอชา นายกรัฐมนตรี เยี่ยมชมกิจกรรมรณรงค์ " คน รัก คลอง ไม่ทิ้ง ไม่เท ทุ่มทำความดี" ซึ่งเป็นกิจกรรมที่สำนักงานปลัดสำนักนายกรัฐมนตรีจัดขึ้น เพื่อรณรงค์ให้ประชาชนร่วมกันบำเพ็ญสาธารณประโยชน์ อุทิศถวายเป็นพระราชกุศล เนื่องในโอกาสวันคล้ายวันเฉลิมพระชนมพรรษาสมเด็จพระปรมินทรมหาภูมิพลอดุลยเดช บรมนาถบพิตร ประจำปี 2561 และสืบสานพระราชดำริสมเด็จพระเจ้าอยู่หัว ในการดูแล รักษา พัฒนาลำน้ำและคูคลอง ตามแนวคิดคนรักคลอง บนวิถีแห่งความพอเพียง ร่วมกันอนุรักษ์และสืบสานการดำรงชีวิตที่ผูกพันกับสายน้ำมาแต่โบราณ

ทั้งนี้รัฐบาลขอเชิญชวนผู้สนใจร่วมกิจกรรม"คนรัก คลอง" โดยไม่เสียค่าใช้จ่าย พร้อมสวมเสื้อสีเหลือง หมวกและผ้าพันคอจิตอาสา มาร่วมรณรงค์ และดูแลคูคลองพร้อมกันทั่วประเทศ ในวันที่ 15 ธ.ค.61 เวลา 06.00 น. โดยที่กรุงเทพมหานคร จัดที่แนวคลองเปรมประชากร เริ่มต้นที่หน้าทำเนียบรัฐบาลสิ้นสุดที่วัดเบญจมบพิตรฯ ส่วนภูมิภาคจัดตามลำน้ำ ลำคลองที่สำคัญของจังหวัด และเผยแพร่ผ่านโซเชียล ด้วยการติดแฮชแทค #คนรักคลอง เพื่อรวมเป็นกิจกรรมเดียวกัน โดยสำนักงานปลัดสำนักนายกรัฐมนตรี จัดจำหน่ายเสื้อ" คน รัก คลอง" ขึ้น ราคาตัวละ 200 บาท ติดต่อซื้อได้ที่ คณะกรรมการสวัสดิการสำนักงานปลัดสำนักนายกรัฐมนตรี หมายเลขโทรศัพท์ 0-2283-4284
 
นอกจากนี้ นายกรัฐมนตรี ได้เยี่ยมชมนิทรรศการของกระทรวงสาธารณสุข เกี่ยวกับการสรุปผลการดำเนินกิจกรรม "อาสาปราบยุงลาย ควบคุมโรคไข้เลือดออก" โดยกล่าวชื่นชมประชาชน จิตอาสาและหน่วยงานที่ภาคส่วนที่ร่วมกันพัฒนาสิ่งแวดล้อมและทำลายแหล่งเพาะพันธ์ุยุงลายในช่วงที่ผ่านมา จนทำให้สถานการณ์โรคไข้เลือดออกลดลงอย่างเห็นได้ชัด พร้อมเชิญชวนประชาชนทุกคนให้ยึดหลัก"3 เก็บ ป้องกัน 3 โรค" อย่างต่อเนื่อง เพื่อป้องกันโรคที่มียุงลายเป็นพาหะ เช่น โรคไข้เลือดออก โรคติดเชื้อไวรัสซิกาและไข้ปวดข้อยุงลาย